Püütakse toime tulla  Sinodikoosolekust võttis osa peapiiskop Andres Põder, koosolekut juhatas praost Vallo Ehasalu, kes teenib nii Elva kui Hargla koguduse õpetajana. Ehasalu tõdes, et praostkonna koguduseliikmete hulk on kahanenud 1631-lt 1555-le (langus on olnud pidev, 2005. aastal oli praostkonnas 1794 liiget). Suur liikmeskonna tõus on jätkunud Nõos (27), kasv on olnud ka Elvas (8) ja Karulas (2). Langenud on Rõngu (3), Hargla, Laatre ja  Rannu (4), Otepää (5), Puhja (10), Sangaste (15) ning Valga (68) liikmesannetajate arv.  «Palusime inimestel annetada liikmemaksuna 1% oma aastatulust, nagu kirikukogu soovitus ette näeb. Tulemuseks oli liikmete arvu vähenemine 68 võrra. Ent nüüdseks on liikmesannetajate arv stabiliseerunud ning alla 500kroonist annetust ei tehta,» kommenteeris Valga Peetri-Luke koguduse liikmeskonna järsu languse põhjust õpetaja Heino Nurk.  Langenud on ka talituste arv: matused 356-lt 227-le, leeritamised 78-lt  72-le, ristimised 126-lt 119-le, vaid laulatused on tõusnud 21-lt 24-le. Positiivsena märgib praost siinjuures, et Puhja koguduses on sagenenud Tartu vangla kinnipeetavate ristimised ja leeritamised.  Vallo Ehasalu sõnul oli möödunud aastal väga vähe matuseid Otepääl, kus Jüri Stepanovi surma järel tekkis paus. Olukord hakkas muutuma alles praktikandi tööle tulles. «Ka Valga koguduse matuste arv on kiirelt vähenenud. Üks põhjus selle juures on 2008. a Valka ehitatud leinasaal. Kui kaks aastat tagasi  toimusid Valga linnas kõik ärasaatmised kirikust, siis nüüd on see tava muutunud,» lisas Ehasalu.